CELEX: 31981R3038
Language: el
Date: 1981-10-23 00:00:00
Title: Κανονισμός (EOK) αριθ. 3038/81 τής Επιτροπής τής 23ης Οκτωβρίου 1981 περί τού ανοίγματος, τής κατανομής καί τού τρόπου διαχειρίσεως τής δασμολογικής ποσοστώσεως τοματών νωπών ή διατηρημένων δι απλής ψύξεως, πού αναφέρονται στή διάκριση 07. 01 Μ Ι τού Κοινού Δασμολογίου, καταγωγής τών χωρών τής Αφρικής, τής Καραϊβικής καί τού Ειρηνικού (1981/82)

Avis juridique important

|

31981R3038

Κανονισμός (EOK) αριθ. 3038/81 τής Επιτροπής τής 23ης Οκτωβρίου 1981 περί τού ανοίγματος, τής κατανομής καί τού τρόπου διαχειρίσεως τής δασμολογικής ποσοστώσεως τοματών νωπών ή διατηρημένων δι απλής ψύξεως, πού αναφέρονται στή διάκριση 07. 01 Μ Ι τού Κοινού Δασμολογίου, καταγωγής τών χωρών τής Αφρικής, τής Καραϊβικής καί τού Ειρηνικού (1981/82)  

Επίσημη Εφημερίδα αριθ. L 303 της 24/10/1981 σ. 0005 - 0006

***** ΚΑΝΟΝΙΣΜΟΣ (ΕΟΚ) αριθ. 3038/81 ΤΗΣ ΕΠΙΤΡΟΠΗΣ  της 23ης Οκτωβρίου 1981  περί ανοίγματος, της κατανομής και του τρόπου διαχειρίσεως της κοινοτικής δασμολογικής ποσοστώσεως τοματών νωπών ή διατηρημένων δι' απλής ψύξεως, που αναφέρονται στη διάκριση 07.01 Μ Ι του Κοινού Δασμολογίου, καταγωγής των χωρών της Αφρικής, της Καραϊβικής και του Ειρηνικού (1981/82)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 435/80 του Συμβουλίου της 18ης Φεβρουαρίου 1980 περί του καθεστώτος που εφαρμόζεται στα γεωργικά προϊόντα και σε ορισμένα εμπορεύματα προερχόμενα από τη μεταποίηση προϊόντων καταγωγής των χωρών της Αφρικής, της Καραϊβικής και του Ειρηνικού ή των υπερποντίων χωρών και εδαφών (1), και ιδίως το άρθρο 23,  Εκτιμώντας:  ότι στο άρθρο 14 του κανονισμού (ΕΟΚ) αριθ. 435/80 προβλέπεται το άνοιγμα, από μέρους της Κοινότητος, κοινοτικής δασμολογικής ποσοστώσεως 2 000 τόνων τοματών νωπών ή διατηρημένων δι' απλής ψύξεως, που αναφέρονται στη διάκριση 07.01 Μ Ι του Κοινού Δασμολογίου, καταγωγής των χωρών της Αφρικής, της Καραϊβικής και του Ειρηνικού· ότι η δασμολογική περίοδος διαρκεί από τις 15 Νοεμβρίου μέχρι τις 30 Απριλίου· ότι ο δασμός που εφαρμόζεται, εντός των ορίων της ανωτέρω ποσοστώσεως, έχει ορισθεί σε 4,4 %, με ελάχιστο όριο εισπράξεως 0,8 ECU ανά 100 χιλιόγραμμα καθαρού βάρους·  ότι πρέπει να ανοιχθεί κοινοτική δασμολογική ποσόστωση 2 000 τόνων για την εν λόγω περίοδο·  ότι πρέπει να εξασφαλισθεί, ιδίως, η επί ίσοις όροις και συνεχής πρόσβαση όλων εισαγωγέων της Κοινότητος στην εν λόγω ποσόστωση και η αδιάκοπη εφαρμογή των ποσοστών που προβλέπονται γι' αυτήν την ποσόστωση σε όλες τις εισαγωγές των εν λόγω προϊόντων σε όλα τα Κράτη μέλη μέχρι την εξάντληση της ποσοστώσεως· ότι, εν τούτοις, δεδομένου ότι πρόκειται για δασμολογική ποσόστωση σχετικά μικρής ποσότητας και πολύ σύντομης περιόδου ισχύος, φαίνεται δυνατό να διατεθεί το σύνολο της ποσότητας της ποσοστώσεως στο κοινοτικό απόθεμα και να προβλεφθεί για τα Κράτη μέλη, που θα είχαν να καλύψουν ανάγκες, η δυνατότητα αναλήψεως από του αποθέματος αυτού ανάλογα προς τις ανάγκες τους· ότι τα μερίδια των οποίων θα γίνει αναγωγή από το απόθεμα, με τον τρόπο αυτό, θα πρέπει να ισχύουν μέχρι το τέλος της ποσοστωτικής περιόδου· ότι αυτός ο τρόπος διαχειρίσεως απαιτεί στενή συνεργασία μεταξύ των Κρατών μελών και της Επιτροπής, η οποία πρέπει, ιδίως, να έχει τη δυνατότητα να παρακολουθεί την κατάσταση εξαντλήσεως της ποσότητας της ποσοστώσεως και να ενημερώνει σχετικά τα Κράτη μέλη·  ότι, δεδομένου ότι το Βασίλειο του Βελγίου, το Βασίλειο των Κάτων Χωρών και το Μεγάλο Δουκάτο του Λουξεμβούργου έχουν συνενωθεί και αντιπροσωπεύονται από την οικονομική ένωση της Μπενελούξ, κάθε εργασία σχετική με τη διαχείριση των μεριδίων που χορηγούνται στην εν λόγω οικονομική ένωση δύναται να πραγματοποιείται από ένα εκ των μελών της·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Από τις 15 Νοεμβρίου 1981 μέχρι τις 30 Απριλίου 1982, ανοίγεται στην Κοινότητα κοινοτική δασμολογική ποσόστωση 2 000 τόνων για τις νωπές ή διατηρημένες δι' απλής ψύξεως τομάτες που αναφέρονται στη διάκριση 07.01 Μ Ι του Κοινού Δασμολογίου, καταγωγής των χωρών της Αφρικής, της Καραϊβικής και του Ειρηνικού.  Μέσα στα όρια αυτής της δασμολογικής ποσοστώσεως, ο εφαρμοστέος δασμός του Κοινού Δσμολογίου επί των προϊόντων αυτών αναστέλλεται σε ποσοστό 4,4 % με ελάχιστο όριο εισπράξεως 0,8 ECU ανά 100 χιλιόγραμμα καθαρού βάρους.  Στο πλαίσιο αυτής της δασμολογικής ποσοστώσεως, η Ελλάς εφαρμόζει από 1ης Ιανουαρίου 1981 τελωνειακούς δασμούς που υπολογίζονται σύμφωνα με τις σχετικές διατάξεις που έχουν θεσπισθεί στην πράξη προσχωρησεως του 1979.  2. Η ποσότητα της δασμολογικής ποσοστώσεως, που αναφέρεται στην παράγραφο 1, αποτελεί το απόθεμα.  3. Αν σε κάποιο Κράτος μέλος προκύψουν ανάγκες σε προϊόντα αυτού του είδους, αυτό το κράτος προβαίνει σε ανάληψη ενός κατάλληλου μεριδίου από το απόθεμα, στο μέτρο που το ποσό του εν λόγω αποθέματος το επιτρέπει.  4. Τα μερίδια των οποίων έχει γίνει ανάληψη κατ' εφαρμογή της παραγράφου 3 ισχύουν μέχρι τις 30 Απριλίου 1982.  Άρθρο 2  1. Τα Κράτη μέλη θεσπίζουν όλες τις διατάξεις που κρίνουν χρήσιμες, ώστε το άνοιγμα των συμπληρωματικών μεριδίων, των οποίων έγινε ανάληψη κατ' εφαρμογή του άρθρου 1, να καταστήσει δυνατόν, χωρίς ασυνέχεια, τον καταλογισμό στα σωρευμένα μερίδιά τους της κοινοτικής ποσοστώσεως.  2. Τα Κράτη μέλη εξασφαλίζουν στους εισαγωγείς των εν λόγω προϊόντων, που είναι εγκατεστημένοι στην επικράτειά τους, την ελεύθερη πρόσβαση στα μερίδια που τους έχουν χορηγηθεί.  3. Τα Κράτη μέλη προβαίνουν σε καταλογισμό των εισαγωγών των εν λόγω προϊόντων στα μερίδιά τους με το ρυθμό που τα προϊόντα αυτά προσκομίζονται στο τελωνείο βάσει δηλώσεων θέσεως σε ελεύθερη κυκλοφορία.  4. Η κατάσταση εξαντλήσεως των μεριδίων των Κρατών μελών διαπιστώνεται βάσει των εισαγωγών που καταλογίσθηκαν στην κοινοτική ποσόστωση σύμφωνα με τους όρους της παραγράφου 3.  Άρθρο 3  Κατόπιν αιτήσεώς της, τα Κράτη μέλη ενημερώνουν την Επιτροπή για τις εισαγωγές που έχουν πράγματι καταλογισθεί στα μερίδιά τους.  Άρθρο 4  Τα Κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.  Άρθρο 5  Ο παρών κανονισμός αρχίζει να ισχύει την 15η Νοεμβρίου 1981.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 23 Οκτωβρίου 1981.  Για την Επιτροπή  Karl-Heinz NARJES  Μέλος της Επιτροπής  (1) ΕΕ αριθ. L 55 της 28. 2. 1980, σ. 4.